Edward Smith-Stanley

Edvardas Smitas-Stenlis () (1799 m. kovo 29 d. – 1869 m. spalio 23 d.) – buvo anglų įstatymų leidėjas, tris kartus Didžiosios Britanijos ministras pirmininkas, ilgiausiai iki šiol Konservatorių partijai vadovavęs politikas. Iki 1834 m. buvo žinomas kaip Edvardas Stenlis, o 1834-1851 m. kaip lordas Stenlis.

Biografija 
Gimė turtingoje aristokratų šeimoje. Baigė privačią berniukų mokyklą – Etono koledžą, vėliau ir Oksfordo universiteto Kristaus bažnyčios koledžą. 1820 m. pirmą kartą išrinktas į Jungtinės Karalystės Parlamentą kaip Vigų partijos atstovas. 1830 m. Č. Grėjaus vyriausybėje paskirtas Vyriausiuoju sekretoriumi Airijos reikalams. 1833 m. paskirtas Valstybės sekretoriumi Karo ir kolonijų reikalams. Po to, kai tais pačiais metais Jungtinės Karalystės Vyriausybė patvirtino Airijos anglikonų bažnyčios reformą, 1834 m. pasitraukė iš užimamų pareigų, o vėliau ir iš Vigų partijos, prisijungdamas prie Konservatorių partijos. 1841 m. antrą kartą paskirtas Valstybės sekretoriumi Karo ir kolonijų reikalams. 1844 m. tapo Lordų rūmų nariu. 1852 m. vasarį pirmą kartą paskirtas Jungtinės Karalystės ministru pirmininku ir vadovavo mažumos vyriausybei iki tų metų gruodžio mėnesio. Po to, dar du kartus – 1858 m. ir 1866 m. buvo paskirtas ministru pirmininku, tačiau šioms vyriausybėms irgi trumpai vadovavo, atitinkamai vienerius ir dvejus metus.
Stenlis yra vienas iš tik keturių Jungtinės Karalystės premjerų, ėjęs pareigas ministro pirmininko pareigas tris ar daugiau kartų atskirais laiko tarpais (ne iš eilės). Iš viso premjero pareigas E. Smitas-Stenlis ėjo kiek daugiau nei ketverius metus – mažiau nei dauguma kitų Didžiosios Britanijos ministrų pirmininkų.

Atminimo įamžinimas 
E. Smitas-Stenliui atminti jo vardu pavadintas Folklandų salų administracinis centras Stenlis ir Stenlio miestelis Tasmanijos salos šiaurės vakaruose.

Pastabos 

Smith-Stanley